**MVH nyilvántartásba vételi kérelem, regisztrációs szám igénylése, fizetési számlaszám bejelentése**

A nyilvántartásba vétel iránti kérelem benyújtása:

A nyilvántartásba vétel iránti kérelem **személyesen, postai úton** és a Kincstár által rendszeresített elektronikus nyomtatványon, **elektronikus úton** is benyújtható.

Személyesen, vagy postai úton történő benyújtás:

A természetes személyeknek (ideértve az őstermelőket és az egyéni vállalkozókat is) a **G1010** jelű***, „Nyilvántartásba vétel iránti kérelem természetes személyek számára”*** , a nem természetes személyeknek a **G1020** jelű ***„Nyilvántartásba vétel iránti kérelem nem természetes személyek számára”*** elnevezésű nyomtatványon kell benyújtaniuk nyilvántartásba vétel iránti kérelmüket személyesen vagy postai úton az ügyfél lakóhelye/székhelye szerint illetékes kormányhivatal címére ( **Vas Megyei kormányhivatal, 9700-Szombathely, Jászai Mari utca 2**.). Postai vagy személyesen történő (papír alapú) benyújtás esetén a G1010 jelű „Nyilvántartásba vétel iránti kérelem természetes személyek számára” elnevezésű nyomtatványhoz, továbbá a G1020 jelű „Nyilvántartásba vétel iránti kérelem nem természetes személyek számára” elnevezésű nyomtatványhoz kiegészítő betétlapok csatolhatók/kötelezően csatolandók az alábbiak szerint:

1. A nyilvántartásba vétel iránti kérelmet kiegészítő **G1001** jelű betétlap a képviselet bejelentésére szolgál. (G1010 jelű kérelemhez csatolható/G1020 jelű kérelemhez kötelezően csatolandó)
2. A nyilvántartásba vétel iránti kérelmet kiegészítő **G1002** jelű betétlap a telephelyek, fióktelepek bejelentésére szolgál. (G1010 jelű kérelemhez csatolható/G1020 jelű kérelemhez csatolható)
3. A nyilvántartásba vétel iránti kérelmet kiegészítő **G1003** jelű betétlap a külföldi azonosító adatok, címadatok és külföldi fizetési számlaszám bejelentésére szolgál. (G1010 jelű kérelemhez csatolható/G1020 jelű kérelemhez csatolható)

Elektronikus úton történő benyújtás:

A kérelem elektronikus úton a Kincstár elektronikus kérelembenyújtó felületének (**https://ekerelem.mvh.allamkincstar.gov.hu/enter/**) ***„Nyilvántartásba vétel”*** elnevezésű menüpontjában nyújtható be.

**A Kincstár** a kérelem megfelelősége esetén a bejelentés alapján kérelemre nyilvántartásba vett besorolással nyilvántartásba veszi az ügyfelet és **az ügyfél egyedi azonosítására szolgáló tízjegyű ügyfél-azonosítót állapít meg** részére. A természetes személy ügyfélkörbe és a nem természetes személy ügyfélkörbe tartozó ügyfél részére egyaránt csak egy egyedi azonosító állapítható meg.

Fizetési számlaszám bejelentése:

A Kincstár hatáskörébe tartozó, pénzügyi következményekkel járó intézkedés vonatkozásában kifizetésre csak az az ügyfél jogosult, aki bejelentette a fizetési számlaszámát, valamint annak devizanemét az **ügyfél-nyilvántartási rendszerbe.**

A fizetési számlaszám bejelentéséhez csatolni kell az ügyfél nevére szóló fizetési számla létezését igazoló − két hónapnál nem régebbi fizetési számlakivonat másolatát, vagy − két hónapnál nem régebbi fizetési számlaszerződés másolatát, vagy − a számlát vezető pénzforgalmi szolgáltatónak a kérelem benyújtási időpontját megelőző két hónapnál nem régebbi nyilatkozatát vagy annak másolatát, amely tartalmazza az ügyfél azonosításához szükséges adatokat, valamint az ügyfél nevére szóló fizetési számlaszámot. A nyilvántartásba vétel iránti kérelemnek **a Kincstár elektronikus kérelembenyújtó felületén** történő benyújtása esetén a fenti, ügyfél nevére szóló fizetési számlaszám létezését igazoló dokumentumot elektronikus másolatban kell benyújtani a „Csatolt dokumentumok” elnevezésű panelen.

**Kifizetést a Kincstár kizárólag** az ügyfél-nyilvántartási rendszerben kérelemre **nyilvántartásba vett ügyfél részére**, az ügyfél ügyfél-nyilvántartási rendszerben rögzített, érvényes fizetési számlájára történő átutalással **teljesít.**